text: Filadelfia håber på flere penge
  02 oktober 2011 kl. 13.47
  Formanden for Filadelfias bestyrelse, professor Kjeld Møller Petersen fra Kolding, kræver nu flere penge fra regionerne til epilepsi-behandling.
  TV SYD fortalte lørdag om Hans Peter Jensen fra Jelling - han skal opereres for epilepsi den 5. oktober, men frygter nu, at han er en af de mange patienter, der ikke får lov til at komme på Danmarks eneste specialiserede epilepsihospital.
  Filadelfia har netop varslet afskedigelser af 100 ansatte, fordi der ikke er flere offentlige penge til at behandle for.
  Regionerne og Filadelfia forhandler en ny driftsoverenskomst - og regionene vil ikke betale mere end ca 75 millioner kroner til epilepsihospitalet om året.
  Det er kun halvdelen af, hvad regionerne brugte i 2010.
  På fredag mødes parterne for at forhandle - og samtidig håber Filadelfia på, at et halvt løfte om flere penge fra den afgående regering stadig står ved magt.
  